b'\n_START_ARTICLE_\n\xc5\xa0portne stave\n_START_SECTION_\n\xc5\xa0portne stavnice\n_START_PARAGRAPH_\nNajbolj priznane \xc5\xa1portne stavnice v svetovnem merilu so spletne, ponujajo pa pestro ponudbo stavnih mo\xc5\xbenosti \xc5\xa1portnih dogodkov. Najbolj priljubljeni \xc5\xa1porti so ko\xc5\xa1arka, nogomet, rokomet, tenis, hokej, ameri\xc5\xa1ki nogomet, atletika, med bolj eksoti\xc4\x8dne pa spadajo konjske dirke, kriket, badminton borilni \xc5\xa1porti, namizni tenis itd. \xc4\x8ceprav nekateri dogodki niso \xc5\xa1portni, pa so omembe vredne tudi stave na politi\xc4\x8dne in ostale dogodke. Tako lahko na nekaterih stavnicah stavimo tudi na izide volitev, zmagovalce pri online igrah (npr. League of legends) ter celo na zmagovalce \xc5\xa1ova talentov._NEWLINE_Stavnice delujejo kot ustvarjalec trga za \xc5\xa1portne stave, pri katerih sta v ve\xc4\x8dini primerov mo\xc5\xbena dva izida: ekipa ali zmaga ali izgubi. Stavnica sprejme obe stavi pri tem pa ohranja razliko (angle\xc5\xa1ko: spread). To stavnicam zagotavlja dobi\xc4\x8dek, ne glede na kon\xc4\x8dni izid. V mnogih dr\xc5\xbeavah se stavnice osredoto\xc4\x8dajo na sprejemanje stav na profesionalne \xc5\xa1porte, zlasti na konjske dirke in nogometne tekme. Kljub temu pa obstajajo tudi posebne stave, kot so stave na politi\xc4\x8dne volitve, podelitve nagrad, kot so oskarji in tudi stave na finan\xc4\x8dne trge, ki postajajo vse bolj pogoste. _NEWLINE_S prihodom svetovnega spleta se dejavnost \xc5\xa1portnih stav vse bolj izvaja na internetu. \xc4\x8ceprav \xc5\xa1e vedno obstajajo klasi\xc4\x8dne lokalne stavnice pa ima danes vse ve\xc4\x8d stavnic tudi svojo spletno blagovno znamko. Spletne stavnice navadno sprejemajo le stave, ki prihajajo iz dr\xc5\xbeav, kjer so igre na sre\xc4\x8do dovoljene in od oseb starej\xc5\xa1ih od 18 let. Ker gre na splo\xc5\xa1no za dejavnost z visoko dodano vrednostjo ve\xc4\x8dina spletnih stavnic v svoji platformi, vklju\xc4\x8duje tudi druge igre na sre\xc4\x8do, kot so poker, hazard oz. kazino, bingo in druge igre. \xc2\xa0_NEWLINE_Poleg obi\xc4\x8dajnih spletnih stavnic pa se igralci vse bolj odlo\xc4\x8dajo za stavne borze, kot sta Betfair in Matchbook. Na stavnih borzah imajo igralci mo\xc5\xbenost polaganja in sprejemanja stav, s \xc4\x8dimer se dejansko izni\xc4\x8di tradicionalna stopnja dobi\xc4\x8dka stavnice ali mar\xc5\xbea.\n_START_SECTION_\nZlorabe \xc5\xa1portnih stav\n_START_PARAGRAPH_\nMo\xc5\xbenosti za zlorabe pri \xc5\xa1portnih stavah je kar nekaj. V pravilnikih mnogih stavnih hi\xc5\xa1 je zapisano, da je prepovedano igranje tistim, ki imajo osebni stik s komerkoli izmed profesionalnih \xc5\xa1portnikov. V nepravi\xc4\x8dni prednosti je taka oseba \xc5\xbee zato, ker ima dostop do informacij, ki lahko vplivajo na tekmo. V zgodovini \xc5\xa1portnih stav smo bili pri\xc4\x8da \xc5\xbee mnogim prirejenim tekmam. Za to so lahko krivi podkupljeni sodniki, trenerji, igralci, navija\xc4\x8di ali celo postranski ljudje, ki skrbijo za dogodek (vzdr\xc5\xbeevalci igri\xc5\xa1\xc4\x8da, pobiralci \xc5\xbeog, kuharji, ki pripravijo \xc5\xa1portnikom obrok pred tekmo itd..)._NEWLINE_Tovrstna podkupovanja so lahko v interes skupinam stavni\xc4\x8darjev (stavni\xc5\xa1kim kartelom), ki \xc5\xbeelijo dolo\xc4\x8den izid, ali pa stavnim hi\xc5\xa1am , ki se \xc5\xbeelijo izogniti neugodnemu izidu, ki bi jim prinesel izgubo._NEWLINE_Zlorabe kot so name\xc5\xa1\xc4\x8danje rezultatov so dandanes preganjane povsod po svetu, pove\xc4\x8dini pa so kaznovane tudi po zakonu. Najbolj odmevne zlorabe zadnjih let so bile pri italijanski nogometni ligi Serie A leta 2006 in na svetovnem nogometnem prvenstvu v Ju\xc5\xbeni Koreji leta 2002.\n_START_SECTION_\nLegalnost\n_START_PARAGRAPH_\nPrirejanje \xc5\xa1portnih stav je dovoljeno in regulirano v mnogih dr\xc5\xbeavah.\xc2\xa0 Na obmo\xc4\x8djih, kjer prirejanje tovrstnih iger ni dovoljeno, igralci navadno polagajo stave pri ilegalnih ponudnikih (lokalno in prek spleta). \xe2\x80\x9cSprejemanje ali posredovanje vpla\xc4\x8dil, ogla\xc5\xa1evanje ali opravljanje drugih storitev v zvezi s prirejanjem iger na sre\xc4\x8do za osebe, ki nimajo koncesije vlade, je v Republiki Sloveniji prepovedano.\xe2\x80\x9d V Sloveniji lahko \xc5\xa1portne stave prireja le \xc5\xa0portna Loterija d.d. (portal e-stave.com). Zakonodaja v Sloveniji namre\xc4\x8d dovoljuje prirejanje iger na sre\xc4\x8do ponudnikom, ki imajo koncesijo. Slovenska zakonodaja ni v skladu z evropsko direktivo o prostem pretoku blaga. V pripravi je sicer pravilnik o spletnih igralnicah, a ga vladi RS od leta 2005 \xc5\xa1e ni uspelo dokon\xc4\x8dati.\n_START_SECTION_\n\xc5\xa0portne stave v tujini\n_START_PARAGRAPH_\nV tujini je mnogo ve\xc4\x8d ponudnikov stav kot v Sloveniji, ki ponuja le eno stavnico. Tuje stavnice mnogokrat ponujajo ve\xc4\x8d stavne izbire, stave v \xc5\xbeivo, bolj\xc5\xa1e stavne kvote ter stavne bonuse, ki jih lahko pridobimo, ko se prvi\xc4\x8d registriramo na dolo\xc4\x8deno stavnico. Ker so igre na sre\xc4\x8do v Sloveniji bolj obdav\xc4\x8dene kot v tujini, so kvote ni\xc5\xbeje. Veliko uporabnikov zato izbira tuje stavnice, ki pa pogosto direktno niso dostopne, zaradi blokad, ki jih izvaja UNPIS. Zato do tujih stavnic dostopajo preko alternativnih povezav, ki jih najdejo na portalih, navideznih zasebnih omre\xc5\xbeij in pa preko anonimnih proxy stre\xc5\xbenikov.'